**Individualioji** arba *personalinė įmonė* – įmonė, priklausanti vienam fiziniam asmeniui arba šeimai. Savininkui taikoma neribota turtinė atsakomybė – įmonės turtas neatskiriamas nuo asmens turto, t. y. už įmonės skolas savininkas atsako ne tik savo pradinėmis investicijomis į verslą, bet ir visu savo asmeniniu turtu.

Privalumai
----------

1. Paprasta steigimo procedūra.
2. Įmonės veiklos sprendimus priima pats savininkas.
3. Savininko darbo pajamos apmokestinamos tik vieną kartą.

Trūkumai
--------

1. Neribota turtinė atsakomybė.
2. Ribotos galimybės didinti kapitalą.
3. Savininkui mirus, įmonė likviduojama.
4. Ne visada yra galimybė samdyti kvalifikuotus specialistus.

Lietuva
-------

Įmonių, kurių teisinė forma yra individuali įmonė, steigimą, valdymą, veiklą, pertvarkymą, likvidavimą, šių įmonių savininkų teises ir pareigas reglamentuoja LR individualių įmonių įstatymas (LR IĮĮ). Individuali įmonė yra neribotos civilinės atsakomybės privatusis juridinis asmuo. Individualios įmonės pavadinime turi būti jos teisinę formą nusakantys žodžiai „individuali įmonė" arba šių žodžių santrumpa „IĮ". Individualios įmonės buveinė turi būti Lietuvos Respublikoje (LR IĮĮ 1 str.).

### Steigimas

Individualios įmonės steigėju gali būti tik veiksnus fizinis asmuo. Individualią įmonę steigia 1 fizinis asmuo.
Individuali įmonė laikoma įsteigta nuo jos įregistravimo juridinių asmenų registre. Įregistruojama po to, kai yra paskirtas individualios įmonės vadovas, jei jis nėra individualios įmonės savininkas, ir juridinių asmenų registrui yra pateikti LR civiliniame kodekse nurodyti įmonei įregistruoti reikalingi dokumentai.
Individualios įmonės steigėjas nuo įmonės įregistravimo laikomas individualios įmonės savininku (LR IĮĮ 2 str.).

### Buhalterinė apskaita ir finansinių ataskaitų rinkinys

Individuali įmonė įstatymų nustatyta tvarka sudaro finansinių ataskaitų rinkinį, jeigu tai yra nustatyta individualios įmonės nuostatuose. Pasibaigus individualios įmonės finansiniams metams, individualios įmonės metinių finansinių ataskaitų rinkinys ne vėliau kaip per tris mėnesius turi būti patvirtintas individualios įmonės savininko, išskyrus atvejus, kai savininkas vykdo individualios įmonės vadovo kompetencijai priskirtas funkcijas, ir pateiktas juridinių asmenų registrui (LR IĮĮ 9 str.).

### Individualios įmonės savininkas

Individualioje įmonėje yra 1 savininkas. Juo gali būti tik fizinis asmuo.
Individualios įmonės savininkas negali būti kitos individualios įmonės savininku.
Individualios įmonės savininko teises ir pareigas nustato LR civilinis kodeksas, LR IĮĮ, kiti įstatymai, individualios įmonės nuostatai (LR IĮĮ 6 str. 1-4 d.).

#### Sprendimai

Individualios įmonės savininkas priima šiuos sprendimus (LR IĮĮ 6 str. 5 d.):

* keisti individualios įmonės nuostatus;
* paskirti individualios įmonės vadovu kitą asmenį, jei tai nustatyta individualios įmonės nuostatuose, jį atšaukti, individualios įmonės vardu sudaryti su juo darbo ar civilinę sutartį;
* tvirtinti metinių finansinių ataskaitų rinkinį, jeigu finansinių ataskaitų rinkinio sudarymas yra nustatytas individualios įmonės nuostatuose ir individualios įmonės vadovu yra paskirtas kitas asmuo;
* steigti filialus ir atstovybes, nutraukti jų veiklą ir tvirtinti filialų bei atstovybių nuostatus;
* pertvarkyti individualią įmonę;
* reorganizuoti individualią įmonę, kai ji remiantis šiuo Įstatymu gali būti reorganizuojama;
* likviduoti individualią įmonę.

#### Teisės

Individualios įmonės savininkas turi šias teises (LR IĮĮ 6 str. 6 d.):

* gauti individualios įmonės pelną;
* paimti įmonės kasoje esančius pinigus, kaip avansu išmokamą pelną, savo asmeniniams poreikiams;
* paimti iš individualios įmonės turtą;
* gauti likviduojamos individualios įmonės turtą, likusį atsiskaičius su individualios įmonės kreditoriais;
* gauti visą informaciją apie individualios įmonės veiklą ir susipažinti su visais individualios įmonės dokumentais, jeigu individualios įmonės vadovu paskirtas kitas asmuo;
* kitas įstatymuose ir individualios įmonės nuostatuose nustatytas teises.

Tuo atveju, kai individualios įmonės savininkas tampa neveiksniu ar ribotai veiksniu, teismas savo nutartimi paskiria individualios įmonės turto administratorių. Individualios įmonės turto administratoriumi gali būti skiriamas individualios įmonės savininko globėjas (rūpintojas) arba kitas asmuo. Individualios įmonės turto administratorius įgyja individualios įmonės savininko teises ir pareigas nuo jo paskyrimo dienos (LR IĮĮ 6 str. 7 d.).

### Valdymas

Individuali įmonė turi vienasmenį valdymo organą – individualios įmonės vadovą. Individualios įmonės savininkas kartu yra ir vienasmenis individualios įmonės valdymo organas – įmonės vadovas, jeigu individualios įmonės nuostatai nenustato kitaip (LR IĮĮ 7 str. 1 d.). Kai individualios įmonės savininkas kartu yra įmonės vadovas, jam priskiriama individualios įmonės vadovo kompetencija.

Individualios įmonės savininkas gali individualios įmonės vadovu paskirti kitą asmenį, jei tai nustatyta individualios įmonės nuostatuose. Apie individualios įmonės vadovo paskyrimą arba su juo sudarytos darbo ar civilinės sutarties pasibaigimą ne vėliau kaip per penkias dienas turi būti pranešta juridinių asmenų registrui. Kai individuali įmonė steigiama, individualios įmonės vadovu paskirtas asmuo pradeda eiti vadovo pareigas nuo individualios įmonės įregistravimo juridinių asmenų registre dienos.

Kai individualios įmonės vadovu savininkas paskiria kitą asmenį, su individualios įmonės vadovu sudaroma darbo ar civilinė sutartis. Sutartį su individualios įmonės vadovu individualios įmonės vardu pasirašo individualios įmonės savininkas. Individualios įmonės vadovas pradeda eiti pareigas nuo sutarties sudarymo, jeigu su juo sudarytoje sutartyje nenustatyta kitaip. Kai su individualios įmonės vadovu sudaroma darbo sutartis, gali būti sudaryta jo visiškos materialinės atsakomybės sutartis. Individualios įmonės savininkui priėmus sprendimą atšaukti vadovą, su juo sudaryta darbo ar civilinė sutartis nutraukiama. Darbo ginčai tarp individualios įmonės vadovo ir individualios įmonės savininko nagrinėjami teisme.

Individualios įmonės vadovas vienvaldiškai veikia individualios įmonės vardu, jeigu individualios įmonės nuostatai nenustato kitaip, ir atsako už individualios įmonės veiklos organizavimą, dokumentų ir kitos informacijos apie individualios įmonės turtą bei veiklą saugojimą, metinių finansinių ataskaitų rinkinio sudarymą, jeigu individualios įmonės finansinių ataskaitų rinkinio sudarymas nustatytas individualios įmonės nuostatuose, individualios įmonės dokumentų ir duomenų pateikimą juridinių asmenų registrui. Individualios įmonės vadovas taip pat turi ir kitas Civiliniame kodekse, šiame ir kituose įstatymuose, individualios įmonės nuostatuose nustatytas teises ir pareigas..

Šaltiniai
---------

1. ↑  Individualių įmonių įstatymas (2009-07-28 redakcija)